„Aventură în Vrancea Sălbatică” – o competiție care transformă sportul într-un ambasador al naturii
În perioada 28–29 august 2026, Parcul Natural Putna Vrancea va găzdui prima ediție a competiției „Aventură în Vrancea Sălbatică”, un eveniment dedicat iubitorilor de natură, sport și explorare.
Competiția își propune să demonstreze că sportul poate deveni un instrument de promovare a ariilor naturale protejate și de educare privind conservarea biodiversității. Participanții vor avea ocazia să descopere unul dintre cele mai spectaculoase peisaje naturale din România printr-o experiență care pune accent pe orientare, lucru în echipă, strategie și respect față de natură.
Spre deosebire de competițiile clasice, „Aventură în Vrancea Sălbatică” este o competiție de tip adventure race, în care traseul nu este impus. Echipele primesc harta cu punctele de control cu 12 ore înainte de start și își stabilesc singure strategia pentru parcurgerea traseului, luând decizii pe parcurs și adaptându-se permanent la condițiile din teren.
Evenimentul include două curse:
· Cursa lungă – aproximativ 150 km, destinată echipelor de 4 participanți, cu un timp limită de 34 de ore;
· Cursa scurtă – aproximativ 50 km, destinată echipelor de 2 participanți, cu un timp limită de 10 ore.
Startul cursei lungi va avea loc în 28 august 2026, ora 08:00, iar startul cursei scurte în 29 august 2026, ora 09:00. Înscrierile sunt deschise până la 5 august 2026, în limita locurilor disponibile. Programul complet, regulamentul și formularele de înscriere sunt disponibile pe site-ul oficial al competiției.
Competiția se adresează atât sportivilor experimentați, care își doresc să-și testeze limitele într-o cursă de anduranță, cât și celor pasionați de natură și mișcare, care vor să trăiască o experiență autentică într-o arie naturală protejată. Mai mult decât performanța sportivă, organizatorii își propun să promoveze respectul pentru patrimoniul natural și cultural al Parcului Natural Putna Vrancea.
Prin acest eveniment, se urmărește încurajarea unui model de turism responsabil, în care vizitatorii descoperă frumusețea naturii fără a afecta echilibrul ecosistemelor. Fiecare participant devine astfel un ambasador al conservării biodiversității și al valorilor pe care le protejează parcul.
Evenimentul este organizat în cadrul proiectului „Parcul Putna Vrancea un Parc Sălbatic și Accesibil pentru Viitor”, finanțat de Fundația OMV Petrom, prin programul „Verde pentru viitor” ediția 2.0, dezvoltat de FDSC și ProPark – Fundația pentru Arii Protejate. Proiectul este implementat de Asociația pentru Conservarea Diversității Biologice, în parteneriat cu Administrația Parcului Natural Putna Vrancea, Asociația România Sălbatică și Asociația de Ecoturism din România.
